Sažetak Odluke Komisije

od 4. srpnja 2018.

o ocjenjivanju koncentracije spojivom s unutarnjim tržištem i funkcioniranjem Sporazuma o EGP-u

(Predmet M.8451 – Tronox/Cristal)

(priopćeno pod brojem dokumenta C(2018) 4120)

(Vjerodostojan je samo tekst na engleskom jeziku)

(Tekst značajan za EGP)

(2018/C 441/07)

Komisija je 4. srpnja 2018. donijela odluku u predmetu o koncentraciji na temelju Uredbe Vijeća (EZ) br. 139/2004 od 20. siječnja 2004. o kontroli koncentracija između poduzetnika (1), a posebno članka 8. stavka 2. te uredbe. Cjeloviti tekst odluke u verziji koja nije povjerljiva može se pronaći na izvornom jeziku predmeta na web-mjestu Glavne uprave za tržišno natjecanje na sljedećoj adresi: http://ec.europa.eu/competition/index_en.html

I. STRANKE

(1) Komisija je 15. studenoga 2017., nakon upućivanja u skladu s člankom 4. stavkom 5. Uredbe (EZ) br. 139/2004 („Uredba o koncentracijama”), zaprimila prijavu planirane koncentracije u skladu s člankom 4. te uredbe koja je rezultat sporazuma prema kojem bi poduzetnik Tronox Limited („Tronox”, Australija) kupnjom udjela stekao, u smislu članka 3. stavka 1. točke (b) Uredbe o koncentracijama, isključivu kontrolu nad cijelim poslovanjem poduzetnika The National Titanium Dioxide Company Ltd („Cristal”, Saudijska Arabija) u sektoru titanijeva dioksida („transakcija”) ( 2 ) . U ovom sažetku Tronox se naziva i „podnositelj prijave”, a Tronox i Cristal zajedno se nazivaju „stranke”. Poduzetnik koji bi nastao kao rezultat transakcije naziva se „spojeni subjekt”.

(2) Tronox se bavi vađenjem anorganskih minerala, uključujući sirovine titanija i cirkon, te proizvodnjom pigmenta titanijeva dioksida. Njegovo poslovanje dijeli se na dvije velike grane: i. pigment titanijev dioksid i ii. elektrolitske kemikalije i kemikalije za posebne namjene. Za transakciju je relevantan samo prvi. Do 1. rujna 2017. Tronox se bavio i proizvodnjom lužnatih kemikalija, ali taj dio poslovanja prodao je poduzetniku Genesis Energy LP. Tronox je uvršten na njujoršku burzu. Njegov najveći dioničar, Exxaro, nema kontrolu nad tim društvom.

(3) I Cristal se bavi vađenjem sirovina titanija i cirkona te proizvodnjom pigmenta titanijeva dioksida. Cristal je društvo u privatnom vlasništvu, čiji su dioničari Tasnee (uvršteno dioničko društvo iz Saudijske Arabije), Gulf Investment Corporation (društvo u vlasništvu šest država koje čine Vijeće za suradnju arapskih zemalja Zaljeva) te jedna fizička osoba.

(4) Tronox i Cristal nalaze se među pet najvećih svjetskih proizvođača pigmenta titanijeva dioksida. Oba poduzetnika posjeduju i rudnike mineralnog pijeska, iz kojih nabavljaju sirovine titanija za proizvodnju pigmenta titanijeva dioksida. Stoga su oni vertikalno integrirani. Osim toga, bave se i prodajom sirovina titanija drugim proizvođačima pigmenta titanijeva dioksida i kupcima iz drugih grana industrije u kojima se upotrebljavaju sirovine titanija.

II. TRANSAKCIJA

(5) Transakcija bi se obavila kao prijenos dionica, a prije toga provela bi se interna reorganizacija poduzetnika Cristal. Tronox bi transakcijom stekao isključivu kontrolu nad poslovanjem Cristala u sektoru titanijeva dioksida. Transakcija bi stoga dovela do koncentracije u smislu članka 3. stavka 1. točke (b) Uredbe o koncentracijama.

(6) Transakcija nije od značaja za cijelu Uniju u smislu članka 1. Uredbe o koncentracijama. Međutim, u skladu s člankom 4. stavkom 5. Uredbe o koncentracijama, podnositelj prijave zatražio je upućivanje Komisiji jer bi se predmet mogao ocijeniti prema nacionalnom pravu tržišnog natjecanja najmanje triju država članica. Podnositelj prijave 29. ožujka 2017. dostavio je obrazloženi podnesak, koji je Komisija istoga dana proslijedila svim državama članicama. U roku od 15 radnih dana nijedna država članica nije izrazila protivljenje tom zahtjevu, stoga se u skladu s člankom 4. stavkom 5. Uredbe o koncentracijama smatra da je ta koncentracija od značaja za cijelu Uniju i da se mora prijaviti.

III. POSTUPAK

(7) Komisija je 20. prosinca 2017., s obzirom na rezultate ispitivanja tržišta provedenog u prvoj fazi ( 3 ) , utvrdila da postoje ozbiljne sumnje u pogledu spojivosti transakcije s unutarnjim tržištem i Sporazumom o Europskom gospodarskom prostoru („Sporazum o EGP-u”) koje se odnose na niz tržišta za pigment titanijev dioksid te je donijela odluku o pokretanju postupka u skladu s člankom 6. stavkom 1. točkom (c) Uredbe o koncentracijama ( 4 )

(8) U temeljitom ispitivanju tržišta (provedeno u drugoj fazi) Komisija je konkurentima stranaka u sektoru proizvodnje pigmenta titanijeva dioksida te kupcima pigmenta titanijeva dioksida koji se bave proizvodnjom premaza, plastike i laminiranog papira poslala nove upitnike s preciznijim pitanjima. Osim toga, Komisija je obavila konferencijske pozive s najvećim konkurentima stranaka te s nekoliko njihovih najvećih kupaca iz sva tri glavna područja krajnje upotrebe proizvoda.

(9) Komisija je 16. ožujka 2018. podnositelju prijave dostavila obavijest o utvrđenim činjenicama, u kojoj je iznijela svoje zabrinutosti.

IV. SAŽETAK OCJENE

(10) Djelatnosti stranaka preklapaju se u područjima proizvodnje pigmenta titanijeva dioksida, vađenja sirovina titanijeva dioksida te proizvodnje cirkona. U nastavku su sažeti zaključci Komisije za ta tri područja.

1. Pigment titanijeva dioksida

1.1. Definicije tržišta

(11) Titanijev dioksid anorganska je kemikalija koja se upotrebljava za smanjivanje prozirnosti, posvjetljivanje i izbjeljivanje raznih industrijskih i potrošačkih proizvoda. Upotrebljava se za velik broj krajnjih upotreba. Titanijev dioksid pojavljuje se u dva različita kristalna oblika – kao rutil i kao anataza. Titanijev dioksid iz anataze može se proizvesti samo sulfatnim procesom, dok se iz rutila može proizvesti sulfatnim ili kloridnim procesom. Preklapanja djelatnosti stranaka obuhvaćaju isključivo titanijev dioksid proizveden iz rutila jer Tronox pigment titanijev dioksid proizvodi isključivo kloridnim procesom, što znači da ga ne može proizvoditi iz anataze.

(12) Komisija općenito smatra da bi tržište za proizvodnju pigmenta titanijeva dioksida možda bilo primjereno segmentirati s obzirom na sljedeće elemente: i. kristalni oblik; ii. proces koji se upotrebljava za proizvodnju; i/ili iii. krajnju upotrebu pigmenta titanijeva dioksida.

(13) Komisija zaključuje da postoji odvojeno tržište za pigment titanijev dioksid proizveden kloridnim procesom za upotrebu u laminiranom papiru jer su vrste pigmenta titanijeva dioksida koje se upotrebljavaju u laminiranom papiru različite od vrsta koje se upotrebljavaju za druge namjene (i masovna upotreba i druge upotrebe za posebne namjene). Osim toga, vrste proizvedene sulfatnim procesom za upotrebu u laminiranom papiru nisu primjerena zamjena za vrste proizvedene kloridnim procesom, a vrste proizvedene kloridnim procesom i vrste proizvedene sulfatnim procesom nisu zamjenjive na strani ponude.

(14) Komisija zaključuje i da postoji odvojeno tržište za pigment titanijeva dioksida za masovnu upotrebu, a obuhvaća pigment namijenjen za krajnju upotrebu u premazima i plastici. Uzimajući u obzir sve dostupne dokaze, Komisija zaključuje i da vrste pigmenta titanijeva dioksida proizvedene iz rutila kloridnim procesom ili sulfatnim procesom za masovnu upotrebu pripadaju istom tržištu proizvoda. Međutim, pitanje mogu li se odvojena manja tržišta definirati prema krajnjoj upotrebi (unutar masovne upotrebe) može ostati otvoreno jer je rezultat ocjene tržišnog natjecanja isti neovisno o tome.

(15) Komisija zaključuje da sva relevantna tržišta za pigment titanijeva dioksida, kao i njihovi mogući podsegmenti, obuhvaćaju cijeli EGP.

1.2. Ocjena tržišnog natjecanja

(16) Komisija na temelju rezultata svojeg ispitivanja tržišta i drugih informacija koje su joj dostupne smatra da bi prijavljena koncentracija bitno ograničila učinkovito tržišno natjecanje u EGP-u na tržištu pigmenta titanijeva dioksida proizvedena kloridnim procesom za upotrebu u laminiranom papiru jer bi se broj konkurenata koji posluju na tom tržištu smanjio s četiri na tri. Provedbom transakcije eliminirao bi se bitan izvor konkurentskog pritiska i spojila bi se dva poduzetnika koji su jedan drugome veliki konkurenti na tržištu koje je već vrlo koncentrirano te za koje je karakteristično da kupci moraju kupovati od više dobavljača i da je mogućnost dobavljača da povećaju cijene zaštićena jer je kupcima teško promijeniti dobavljača, a s druge strane postoje velike prepreke za ulazak na tržište i ekspanziju novih dobavljača. Komisija uzima u obzir i manjak kupovne snage poduzetnika kao protuteže, slab konkurentski pritisak sa susjednih tržišta za pigment proizveden sulfatnim procesom te vjerojatne negativne učinke koncentracije kad je riječ o mogućoj racionalizaciji portfelja.

(17) Komisija zaključuje i da prijavljena koncentracija ne bi bitno ograničila učinkovito tržišno natjecanje ni na jednom tržištu ili podtržištu pigmenta titanijeva dioksida za masovnu upotrebu. Spojeni subjekt neće postati najveći sudionik na tim tržištima, a u odgovorima kupaca iz ispitivanja tržišta koje je provela Komisija potvrđeno je da postoji niz snažnih dobavljača koji prodaju proizvode koji mogu biti alternativa proizvodima stranaka.

(18) Komisija je isto tako procijenila hoće li transakcija vjerojatno dovesti do koordiniranih učinaka na jedno ili više mogućih tržišta EGP-a za pigment titanijev dioksid jer tržišta zahvaćena transakcijom imaju određene karakteristike koje mogu potaknuti koordinaciju. Međutim Komisija nije pronašla dovoljno dokaza na temelju kojih bi mogla zaključiti da će transakcija vjerojatno dovesti do koordinacije među preostalim velikim dobavljačima pigmenta titanijeva dioksida. Točnije, ne može se potvrditi da postoji konkretna središnja točka koju bi dobavljači mogli iskoristiti za koordinaciju svojih postupaka.

1.3. Učinkovitost

(19) Podnositelj prijave tvrdi da bi koncentracija dovela do znatnih povećanja učinkovitosti koja bi bila veća od svih mogućih negativnih posljedica.

(20) Komisija je temeljito razmotrila sve argumente koje je dostavio podnositelj prijave i nije uspjela doći do zaključka da bi prijavljena koncentracija dovela do povećanja učinkovitosti od kojih bi potrošači iz EGP-a koji kupuju na tržištu pigmenta titanijeva dioksida proizvedena kloridnim procesom za upotrebu u laminiranom papiru imali velike koristi. Osim toga, moguća povećanja učinkovitosti koja podnositelj prijave pripisuje povećanju djelotvornog kapaciteta, većoj proizvodnji sirovina titanija te smanjenju varijabilnih troškova ne mogu se provjeriti u dovoljnoj mjeri i/ili nisu posljedica koncentracije.

2. Sirovine titanija

2.1. Definicija tržišta

(21) Sirovine titanija minerali su bogati titanijem dobiveni iz mineralnog pijeska. Tri glavne vrste sirovina titanija koje se pojavljuju u prirodi jesu ilmenit, leukoksen i rutil. Relevantno tržište može biti jedno tržište proizvoda za sve vrste sirovina titanija ili se tržišta proizvoda mogu podijeliti prema primjerenosti za različite procese proizvodnje pigmenta titanijeva dioksida (podjela na sirovine titanija za kloridni proces i sirovine titanija za sulfatni proces) odnosno prema vrstama sirovina titanija. Međutim za potrebe ovog predmeta točna definicija tržišta proizvoda za sirovine titanija može ostati neutvrđena jer prijavljena koncentracija ni za jednu od tih mogućih podjela ne uzrokuje zabrinutost u pogledu tržišnog natjecanja na tržištima sirovina titanija.

(22) I točna definicija zemljopisnog tržišta za sirovine titanija može ostati neutvrđena za potrebe ovog predmeta jer transakcija ne uzrokuje zabrinutost u pogledu tržišnog natjecanja, neovisno o tome jesu li relevantna tržišta sirovina titanija ograničena na EGP ili obuhvaćaju veće područje.

2.2. Ocjena tržišnog natjecanja

(23) I Tronox i Cristal bave se vađenjem sirovina titanija, koje prvenstveno koriste interno za proizvodnju pigmenta titanijeva dioksida, ali ih i prodaju na slobodnom tržištu.

(24) Na temelju djelatnosti stranaka u sektoru sirovina titanija ni za jedno moguće tržište proizvoda, neovisno o definiciji, nema zahvaćenih tržišta u EGP-u. S druge strane, ako se pretpostavi da postoji svjetsko zemljopisno tržište, Komisija je utvrdila da transakcija zahvaća ( 5 ) potencijalno svjetsko tržište za sirovine titanija za kloridni proces i tri njegova potencijalna podtržišta, a to su i. svjetsko tržište ilmenita za kloridni proces, ii. svjetsko tržište prirodnog rutila te iii. svjetsko tržište leukoksena.

(25) Iako bi spojeni subjekt bio najveći proizvođač sirovina titanija za kloridni proces, na tržištu proizvodnje i dalje bi poslovao niz drugih snažnih poduzetnika. Osim toga, u ispitivanju tržišta potvrđeno je da stranke nisu jedna drugoj veliki konkurenti. Iako bi transakcija neizbježno dovela do eliminacije jednog dobavljača sirovina titanija, čini se da se ni Cristal ni Tronox ne smatraju iznimno važnim dobavljačem.

(26) Komisija stoga zaključuje da transakcija vjerojatno neće svojim horizontalnim učincima bitno ograničiti učinkovito tržišno natjecanje na tržištu sirovina titanija, bez obzira na točnu definiciju tržišta.

(27) Koncentracija dovodi i do nekoliko vertikalnih veza jer obje stranke posluju i na silaznom tržištu pigmenta titanijeva dioksida te na uzlaznom tržištu sirovina titanija. Zajednički tržišni udio stranaka na silaznom tržištu EGP-a za pigment titanijev dioksid proizveden kloridnim procesom za upotrebu u laminiranom papiru te na uzlaznim svjetskim tržištima ilmenita za kloridni proces i leukoksena veći je od [30–40] %. Međutim Komisija zaključuje da te veze neće zbog vertikalnih učinaka uzrokovati bitno ograničavanje učinkovitog tržišnog natjecanja.

3. Cirkon

3.1. Definicija tržišta

(28) Cirkon je neproziran i inertan mineral cirkonija koji se često može pronaći u naslagama mineralnog pijeska koje sadržavaju ilmenit i rutil te se stoga najčešće vadi kao suproizvod uz te rude titanija. Iako sudionici na tržištu općenito razlikuju tržišta cirkona vrhunske kvalitete i cirkona standardne kvalitete, Komisija zaključuje da u ovom predmetu točna definicija tržišta može ostati neutvrđena jer transakcija ni za jedno moguće tržište proizvoda, neovisno o definiciji, ne uzrokuje zabrinutost u pogledu tržišnog natjecanja.

(29) I točna definicija zemljopisnog tržišta cirkona može ostati neutvrđena za potrebe ovog predmeta (svjetsko tržište ili tržište na razini EGP-a) jer transakcija ni za jedno moguće zemljopisno tržište, neovisno o definiciji, ne uzrokuje zabrinutost u pogledu tržišnog natjecanja.

3.2. Ocjena tržišnog natjecanja

(30) Spojeni subjekt na tržištu cirkona imao bi otprilike jednak udio kao poduzetnik koji je sad na vodećem položaju, Iluka. Osim toga, postoji još jedan veliki dobavljač, Rio Tinto, te nekoliko manjih poduzetnika.

(31) Prema rezultatima ispitivanja tržišta ispitanici ne smatraju da su stranke jedna drugoj veliki konkurenti na tom tržištu, postoji barem blag konkurentski pritisak sa susjednih tržišta te, što je najvažnije, ostali neovisni dobavljači cirkona i dalje će vršiti konkurentski pritisak na spojeni subjekt. Komisija smatra i da prepreke ulasku na tržište cirkona nisu pretjerano velike. Stoga Komisija zaključuje da transakcija ne bi uzrokovala bitno ograničavanje učinkovitog tržišnog natjecanja na tržištu cirkona, bez obzira na to koja se definicija tržišta proizvoda ili zemljopisnog tržišta odabere.

V. KOREKTIVNE MJERE

(32) Kao odgovor na zabrinutosti u pogledu tržišnog natjecanja na tržištu EGP-a za pigment titanijeva dioksida proizveden kloridnim procesom za upotrebu u laminiranom papiru podnositelj prijave predložio je prodaju dijela poslovanja Tronoxa koji obuhvaća pigment titanijev dioksid namijenjen za upotrebu u laminiranom papiru („obveze”).

(33) Obveze obuhvaćaju prodaju, na svjetskoj razini, Tronoxove proizvodne tehnologije i ugovora s kupcima za pigment titanijev dioksid namijenjen za upotrebu u laminiranom papiru. Predvidjelo bi se prijelazno razdoblje za prijenos proizvodnje, tijekom kojega bi Tronox na temelju sporazuma o opskrbi u prijelaznom razdoblju u ime kupca proizvodio tu vrstu pigmenta titanijeva dioksida. Osim toga, u obvezama je predviđen „pronalazak kupca prije provedbe”, što znači da se transakcija ne može provesti dok Komisija ne odobri primjerenog kupca.

(34) Komisija je provela ispitivanje tržišta i smatra da su opseg dijela poslovanja koji se prodaje i uvjeti iz sporazuma o opskrbi u prijelaznom razdoblju dovoljni da se zajamči da prodani dio poslovanja ostane učinkovita konkurentska sila, uz uvjet da ga kupi primjeren kupac.

(35) U obvezama je utvrđeno da bi kupac trebao imati dokazano stručno znanje u proizvodnji titanijeva dioksida proizvedena kloridnim procesom, kapacitete za proizvodnju jednake količine potrebne vrste titanijeva dioksida kao Tronox te želju da posluje u tom sektoru u EGP-u. Komisija još na temelju prijedloga podnositelja prijave mora donijeti odvojenu odluku o odobravanju primjerenog kupca za dio poslovanja koji se prodaje.

VI. ZAKLJUČAK

(36) Na temelju prethodno navedenih razloga Komisija zaključuje da predložena koncentracija nakon izmjena u skladu s obvezama i ispunjenja određenih uvjeta, uključujući uvjet da Komisija odobri primjerenog kupca dijela poslovanja koji se prodaje, neće bitno ograničiti učinkovito tržišno natjecanje na unutarnjem tržištu ili znatnom dijelu tog tržišta.

(37) Stoga se koncentracija, uz uvjet da se ispune određeni uvjeti i obveze, ocjenjuje spojivom s unutarnjim tržištem i funkcioniranjem Sporazuma o EGP-u u skladu s člankom 2. stavkom 2. i člankom 8. stavkom 2. Uredbe o koncentracijama te člankom 57. Sporazuma o EGP-u.

(1) SL L 24, 29.1.2004., str. 1.

(2) SL C 438, 19.12.2017.

(3) U skladu s odjeljkom 5.1. dokumenta Najbolja praksa u provedbi postupaka kontrole koncentracija u EU-u (Best Practices on the conduct of EU merger control proceedings) 6. prosinca 2017. održan je sastanak o stanju postupka, na kojemu je podnositelj zahtjeva obaviješten o rezultatima ispitivanja tržišta provedenog u prvoj fazi.

(4) U skladu s točkama 45. i 46. dokumenta Najbolja praksa u provedbi postupaka kontrole koncentracija u EU-u, Komisija je 21. prosinca 2017. podnositelju prijave dostavila niz važnih dokumenata.

(5) Na temelju prodanih i/ili proizvedenih količina.